ก.ล.ต.ฟันผจก.สาขาบล.ธนชาต
ก.ล.ต.สั่งพักใบอนุญาตผจก.สาขาบล.ธนชาต3เดือนฐานยุ่งเกี่ยวทรัพย์สินของลูกค้า
6 ก.ค. 2553

ก.ล.ต.สั่งพักใบอนุญาตผจก.สาขาบล.ธนชาต3เดือนฐานยุ่งเกี่ยวทรัพย์สินของลูกค้า
คณะกรรมการกำกับหลักทรัพย์ และตลาดหลักทรัพย์ หรือก.ล.ต. สั่งพักนางสาวจิราภรณ์ ศิริสวัสดิ์ ในการปฏิบัติหน้าที่เป็นผู้ติดต่อกับผู้ลงทุน และห้ามปฏิบัติหน้าที่ผู้บริหารบริษัทหลักทรัพย์ เป็นระยะเวลา 3 เดือน ตั้งแต่วันที่ 1 ก.ค.53 เนื่องจากยุ่งเกี่ยวกับทรัพย์สินของผู้ลงทุน
ก.ล.ต. ได้รับรายงานจากบริษัทหลักทรัพย์ ธนชาต จำกัด (มหาชน) กรณีลูกค้าร้องเรียนว่าหลักทรัพย์ในบัญชีหายไป จากการตรวจสอบพบว่านางสาวจิราภรณ์รับมอบหมายจากลูกค้าให้ตัดสินใจซื้อขายหลักทรัพย์ในบัญชีแทนลูกค้าภายในวงเงินที่กำหนด ซึ่งนางสาวจิราภรณ์ได้ขายหลักทรัพย์ที่ลูกค้าเคยมีอยู่เดิม และซื้อหลักทรัพย์อื่นให้แทน รวมทั้งมีผลขาดทุน 
ทั้งนี้ บริษัทได้จัดการเรื่องร้องเรียนดังกล่าวโดยให้นางสาวจิราภรณ์ชดใช้ค่าเสียหายบางส่วนแก่ลูกค้า และลงโทษนางสาวจิราภรณ์ทางวินัยแล้ว          การกระทำของนางสาวจิราภรณ์ถือเป็นการยุ่งเกี่ยวกับทรัพย์สินของผู้ลงทุน และเป็นการปฏิบัติหน้าที่ไม่เป็นไปตามมาตรฐานการปฏิบัติงานตามข้อ 14(2) แห่งประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สข. 49/2552 เรื่อง การให้ความเห็นชอบผู้ติดต่อกับผู้ลงทุนและมาตรฐานการปฏิบัติงาน ลงวันที่ 14 ตุลาคม 2552 ก.ล.ต. จึงสั่งพักนางสาวจิราภรณ์ในการปฏิบัติหน้าที่เป็นผู้ติดต่อกับผู้ลงทุน เป็นเวลา 3 เดือน ตั้งแต่วันที่ 1 กรกฎาคม 2553 เป็นต้นไป          และเนื่องจากนางสาวจิราภรณ์เป็นผู้จัดการสาขา จึงทำให้มีลักษณะต้องห้ามของบุคลากรในธุรกิจหลักทรัพย์ และธุรกิจสัญญาซื้อขายล่วงหน้า และมีลักษณะต้องห้ามของผู้บริหารบริษัทหลักทรัพย์ และผู้ประกอบธุรกิจสัญญาซื้อขายล่วงหน้าด้วย ก.ล.ต. จึงห้ามปฏิบัติหน้าที่เป็นผู้บริหารบริษัทหลักทรัพย์ และผู้ประกอบธุรกิจสัญญาซื้อขายล่วงหน้าเป็นเวลา 3 เดือนเช่นเดียวกัน.